Rómur varð þriggja ára á árinu , varð fullgilt félag og er farið að geta staðið á eigin fótum . Árið 2019 hófst samstarf við Vísi svo Rómur berst nú betur til sjávar og sveita . Starfsemin er öll rekin í sjálfboðastarfi höfunda og ritstjórnar en það þýðir þó ekki að uppskeran sé rýr . Á Rómi birtust hátt í hundrað greinar í ár um hin ýmsu málefni , mörg þeirra hluti af umræðu sem erfitt er að taka á . Nokkrar greinar birtust um málefni fjölmiðla sem eru á krossgötum þessa dagana auk stjórnmálaskýringa , bæði innlendra og erlendra . Tekið var á umræðum um sjálfsvíg og þungunarrof auk ádeilu á hvata lyfjageirans og svo mætti lengi telja . Höfundahópurinn er fjölbreyttur og efnisvalið eftir því , sem er líklega það skemmtilegasta við efnið á Rómi . Við ætlum að njóta hátíðanna til 3. janúar og byrja aftur á fullu þá með hugvekju um velvakandi samfélag á nýju ári . Við óskum þér , lesandi góður , gleðilegs nýs árs , þökkum fyrir samfylgdina á liðnu ári og hlökkum til samfélagsumræðu á hinu nýja , í samfloti með þér .